**KLAIPĖDOS MIESTO SAVIVALDYBĖS TARYBA**

**MIESTO PLĖTROS IR STRATEGINIO PLANAVIMO KOMITETas**

**POSĖDŽIO PROTOKOLAS**

2021-04-26 Nr. TAR-49

Posėdis vyksta 2021-04-19 (nuotoliniu būdu). Posėdžio pradžia 15.00 val.

Posėdžio pirmininkė – Judita Simonavičiūtė.

Posėdžio sekretorė – Aldutė Meniakina.

Posėdyje dalyvauja komiteto nariai: Elida Mantulova, Vidmantas Dambrauskas, Viktor Senčila, Alina Velykienė, Andrius Petraitis. Nedalyvauja Vidmantas Plečkaitis.

Savivaldybės administracijos darbuotojai: M. Černiūtė – Amšiejienė, R. Mockus, I. Šakalienė, D. Petrolevičius.

Kviestieji asmenys: Kuršių nerijos nacionalinio parko direktorė A. Feser, Klaipėdos valstybinio jūrų uosto direkcijos atstovai- D. Balsytė, V. Paukštė, A. Kungys, VŠĮ Klaipėdos keleivinis transportas l. e p. direktorius A. Samuilovas,

Darbotvarkė patvirtinta (bendru sutarimu):

1. Dėl Klaipėdos miesto savivaldybės atstovo delegavimo į Kuršių nerijos nacionalinio parko jungtinę tarybą. Pranešėja M. Černiūtė – Amšiejienė.

2. Informacija: „Klaipėdos valstybinio jūrų uosto susisiekimo infrastruktūros plėtros teritorijoje tarp Kalnupės, Minijos, Senosios smiltelės, Marių gatvių ir Kuršių marių specialusis planas bendrieji sprendiniai 17239 stp-bs-1“. Pranešėja M. Černiūtė- Amšiejienė.

3. Dėl Klaipėdos miesto savivaldybės tarybos 2015 m. gruodžio 22 d. sprendimo Nr. T2-356 „Dėl vietinės rinkliavos už naudojimąsi savivaldybės tarybos nustatytomis mokamomis vietomis automobiliams statyti tvarkos“ pakeitimo. Pranešėjas R. Mockus.

4. Dėl fizinių ar juridinių asmenų, pageidaujančių prisidėti savo lėšomis prie Klaipėdos miesto savivaldybės daugiabučių gyvenamųjų namų kiemų infrastruktūros gerinimo, pasiūlymų teikimo, vertinimo, pripažinimo tinkamais įgyvendinti ir finansavimo tvarkos aprašo patvirtinimo. Pranešėja I. Šakalienė.

5. Dėl Klaipėdos miesto savivaldybės seniūnaičių rinkimų tvarkos aprašo patvirtinimo. Pranešėjas D. Petrolevičius.

6. Dėl Klaipėdos miesto savivaldybės tarybos 2017 m. liepos 27 d. sprendimo Nr. T2-179 „Dėl Klaipėdos miesto savivaldybės seniūnaičių sueigos ir išplėstinės seniūnaičių sueigos nuostatų patvirtinimo“ pakeitimo. Pranešėjas D. Petrolevičius.

1. SVARSTYTA. Klaipėdos miesto savivaldybės atstovo delegavimas į Kuršių nerijos nacionalinio parko jungtinę tarybą.

J. Simonavičiūtė primena, kad klausimas buvo pristatytas 2021-04-12 komiteto posėdyje, kuriame buvo paprašyta, kad meras pagalvotų apie savo kandidatūros teikimą bei išreikštas pageidavimas, kad posėdyje dalyvautų Kuršių nerijos nacionalinio parko direktorė A. Feser ir pagrįstų atstovų delegavimą.

M. Černiūtė –Amšiejienė informuoja, kad meras savo kandidatūros neatsiėmė.

A. Feser pažymi, kad šioje taryboje nori matyti aukščiausio lygmens atstovą - asmenybę, kuri turi sprendžiamąją galią.

J. Simonavičiūtė siūlo komiteto nariams apsispręsti ir balsuoti už pateiktą sprendimo projektą.

Balsavimu: už- 5 (J. Simonavičiūtė, V. Senčila, E. Mantulova, V. Dambrauskas, A. Petraitis), susilaiko-1(A. Velykienė).

NUTARTA. Pritarti sprendimo projektui.

2. SVARSTYTA. Informacija: „Klaipėdos valstybinio jūrų uosto susisiekimo infrastruktūros plėtros teritorijoje tarp Kalnupės, Minijos, Senosios smiltelės, Marių gatvių ir Kuršių marių specialusis planas bendrieji sprendiniai 17239 stp-bs-1“.

Pranešėja M. Černiūtė- Amšiejienė informuoja, kad šis specialusis planas pradėtas rengti 2016 metais. Planuojama teritorija apima apie 100 hektarų plotą, o šio Specialiojo plano užsakovė yra Susisiekimo ministerija. Primena, kad 2019 metais buvo parengtos ir pristatytos trys koncepcinės alternatyvos - kokia infrastruktūros plėtra turėtų būti šioje teritorijoje. Pažymi, kad Klaipėdos savivaldybė pritarė tai alternatyvai, kurioje buvo numatyta, jog sunkiojo transporto eismas turėtų judėti vidinėmis uosto – Nemuno, Nevėžio gatvėmis, o į Minijos gatvę įsilietų tik sankryžoje su Senosios Smiltelės gatve, tačiau Susisiekimo ministerija pasirinko kitą alternatyvą, kurioje numatyta, kad sunkusis transportas iš uosto teritorijos išvažiuoja Kalnupės gatve, o tada Minijos gatve iki Jūrininkų prospekto, o iš jo į pietinį aplinkkelį. Pažymi, jog sunkusis transportas Jūrininkų gatve važiuos iki Šilutės plento ir juo pasieks Vilniaus plentą.

M. Černiūtė- Amšiejienė pabrėžia, jog šioje alternatyvoje numatyta Kalnupės ir Minijos gatvių sankryžą pertvarkyti į žiedinę, o taip pat sutvarkyti sankryžą su Žalgirio gatve bei sankryžą su Minijos gatve pertvarkyti į šviesoforinę. Senosios Smiltelės ir Minijos gatvių sankryžoje numatoma įrengti dviejų lygių sankryžą. Informuoja, kad specialiojo plano sprendiniuose yra numatytos kompensacinės priemonės gyventojams, kur planuojama, jog palei gatves, kuriose padaugės sunkiojo transporto, turi būti pasodinta naujų želdinių, Kalnupės gatvėje turi būti įrengta triukšmą apsauganti sienutė bei čia gyvenantiems pakeisti langus ir įstiklinti balkonus.

Pažymi, kad šie visi pasiūlymai buvo perduoti Susiekimo ministerijai, tačiau ne į viską buvo atsižvelgta. Savivaldybės administracija dar kartą kreipėsi ir paprašė įvertinti iš naujo, nes su tokiais sprendiniais savivaldybė nebuvo sutikusi. Buvo gautas atsakymas, kad visi sprendiniai jau pateikti derinti per teritorijų planavimo informacinę sistemą ir laukia išvados. Sako, kad derinimo procedūros baigėsi vasario mėnesį ir, nors Klaipėdos savivaldybė sprendiniams nepritarė, procesas vyksta toliau. Pažymi, kad Klaipėdos savivaldybei pavyko pasiekti, kad specialiajame plane yra nurodytos atsakingos institucijos, kas ir ką turi įgyvendinti bei nurodyti terminai.

Informuoja, kad Kalnupės gatvės rekonstrukcijos vykdytoja turės būti Klaipėdos savivaldybė, o finansavimas skiriamas iš Uosto direkcijos pagal Vyriausybės nutarimą. Šiuo atveju Savivaldybė tapo atsakinga ir už Senosios Smiltelės gatvės viaduko įrengimą, o lėšos iš tų pačių šaltinių, iš kurių negalima finansuoti želdinių, fasadų atnaujinimo, balkonų įstiklinimo.

D. Balsytė, Klaipėdos valstybinio jūrų uosto direkcijos atstovė paaiškina, jog antroji alternatyva buvo pasirinkta todėl, kad kitos yra realiai neįgyvendinamos arba labai brangios, nes planuojamoje teritorijoje numatoma geležinkelių plėtra. Jei Nemuno ir Nevėžio gatvės būtų pagrindinis koridorius, tai būtų neįmanoma vystyti geležinkelių plėtros šioje teritorijoje, o investicijos būtų ženkliai didesnės, todėl buvo atsisakyta šitos alternatyvos. Sako, jog Kalnupės gatvę numatoma rekonstruoti taip, kad būtų patogu ne tik uosto poreikiams, bet ir gyventojams ir pabrėžia, jog uosto transportas šiose gatvėse nėra dominuojantis. Uosto direkcijos atstovai atsako į komiteto nariams iškilusius klausimus, susijusius su gyventojų apsauga dėl triukšmo bei finansavimo.

V. Dambrauskas pastebi, jog Kalnupės gatve iš uosto ir dabar važiuoja sunkusis transportas, todėl, jo manymu, šios gatvės rekonstrukcija pagerins sąlygas gyventojams.

A. Velykienė mano, jog tai platesnio požiūrio ir susitarimo klausimas su savivaldybės administracija, norint sumažinti triukšmo lygį ir siūlo suformuluoti pastabą. Atkreipia dėmesį, jog ne visiems gyventojams pagerės gyvenimo sąlygos, nes Kalnupės ir Minijos gatvių sankryža lieka toje pačioje vietoje. Taip pat mano, kad turi vykti diskusijos su gyventojais ir reikėtų kompleksiškai vertinti renovacijos bei kitus klausimus.

G. Neniškis pažada ieškoti sprendimų, kad gyventojams būtų geriau gyventi nei yra dabar.

J. Simonavičiūtė sako, kad jos neramina tai, kad pagrindinis įgyvendintojas lieka Klaipėdos miestas, o tai būtų papildomas krūvis Klaipėdos savivaldybės administracijai. Padėkoja už pateiktą informaciją ir siūlo kol kas neformuluoti pasiūlymų, tačiau siūlo dar kartą sugrįžti prie šio klausimo.

NUTARTA. Informacija išklausyta.

3. SVARSTYTA. Klaipėdos miesto savivaldybės tarybos 2015 m. gruodžio 22 d. sprendimo Nr. T2-356 „Dėl vietinės rinkliavos už naudojimąsi savivaldybės tarybos nustatytomis mokamomis vietomis automobiliams statyti tvarkos“ pakeitimas.

Pranešėjas R. Mockus siūlo pakeisti vietinės rinkliavos už naudojimąsi savivaldybės tarybos nustatytomis mokamomis vietomis automobiliams statyti Klaipėdos mieste nuostatus. Administracijos direktoriaus sudaryta darbo grupė įvertino vietinės rinkliavos už automobilių statymą tarifų dydžius bei mokamų vietų automobiliams statyti Klaipėdos mieste zonų ribas. Darbo grupės siūlymai buvo pateikti 2021 m. sausio 29 d. Kolegijos posėdyje. Apibendrinus ir įvertinus Kolegijos pastabas, sprendimo projektas pateiktas Tarybos posėdžiui. Sprendimo projekto svarstymas buvo atidėtas, pasigedus diskusijos su bendruomenėmis ir kitomis suinteresuotomis pusėmis. Klaipėdos miesto savivaldybės administracija, po diskusijos, siūlo pakeisti Vietinės rinkliavos už naudojimąsi savivaldybės tarybos nustatytomis mokamomis vietomis automobiliams statyti Klaipėdos mieste nuostatus ir juos išdėstyti nauja redakcija ir nuo 2021 m. gegužės 1 d*.*:

1. Šalia Girulių pl. įrengtas automobilių stovėjimo aikšteles ir Audros g. aikštelę priskirti žaliai zonai, o likusią Melnragės gyvenvietės, kitų pajūrio gatvių teritoriją – geltonai zonai. Rinkliavą pajūrio teritorijoje rinkti laikotarpiu nuo gegužės 1 d. iki rugsėjo 15 d. – kiekvieną dieną nuo 8.00 iki 22.00 val.

2. Atsižvelgiant į pastovius Parko gatvės gyventojų nusiskundimus dėl eismo pažeidimų fiksavimo poilsio parko prieigose, Eismo saugumo komisijos rekomendacijas dėl eismo pagerinimo, įvertinus pavojingą situaciją dėl statomų automobilių po aukštos įtampos tinklais, apmokestinti Poilsio parko prieigų teritoriją, priskiriant ją Geltonajai zonai.

3. Įgyvendinant darnaus judumo plano principus, nulinės zonos senamiestyje atsiradimą, senamiestyje vykdomus gatvių tvarkymo projektus, pakoreguoti rinkliavos rinkimo laiką Raudonojoje zonoje (senamiestyje). Vietoj dabartinio laiko darbo dienomis nuo 8 iki 18 val., nustatyti rinkliavos rinkimo laiką sezoniškumo principu. T. y. siūloma, kad Raudonojoje zonoje laikotarpiu nuo gegužės 1 d. iki rugsėjo 15 d. rinkliava būtų renkama visomis savaitės dienomis nuo 8 iki 22 val., o nuo rugsėjo 16. iki balandžio 30 d. – visomis savaitės dienomis nuo 8 iki 20.00 val. Smiltynėje, kuri yra priskirta Raudonai zonai rinkliava ir toliau būtu renkama kiekvieną dieną, laikotarpiu nuo gegužės 1 d. iki rugsėjo 15 d. – nuo 8.00 iki 22.00 val.

4. Įvertinus simbolinį Mėlynosios zonos tarifą (0,15 euro centų už 1 val.), kuris centrinėje miesto dalyje traukė ne tik raudonųjų, bet ir geltonųjų zonų transporto srautus ir neatlieka eismo srautų sureguliavimo funkcijos, perkelti centrinėje miesto dalyje esančias Mėlynos zonos ilgalaikės stovėjimo aikšteles į mokamų zonų prieigas.

5. Įvertinus Nevyriausybinių organizacijų tarybos pateiktus siūlymus, papildyti nuostatus, suteikiant galimybę rinkliavos nerinkti prie nevyriausybinių organizacijų patalpų. Ši galimybė būtu suteikta nevyriausybinėms organizacijoms, kurios atitiktų Klaipėdos miesto savivaldybės administracijos direktoriaus įsakymu nustatytus kriterijus.

6. Palikti tą pačią antrojo gyventojo leidimo kainą bei žalioje ir mėlynojoje zonose nustatyti papildomą galimybę įsigyti 5 ir 10 dienų leidimus.

7. Įgyvendinant darnaus judumo plano principus, siekiant tinkamai perskirstyti automobilių srautus nulinės (be iškastinio kuro) zonos senamiestyje atsiradimą, senamiestyje vykdomus gatvių sutvarkymo projektus, nuo 2021 m. rugsėjo 16 d*.* (pasibaigus rinkliavos nuostatuose nustatytam vasaros sezono laikotarpiui) Raudonos zonos tarifus padidinti 0,90 eur/val. iki 1,50 eur/val.

8. Atsižvelgdami į gyvenamųjų kvartalų vykdomą kiemų tvarkymą, siekdami išspręsti automobilių parkavimo problemas (ypatingai prie policijos komisariato), nuo 2022 m. sausio 1 d. praplėsti mokamas stovėjimo zonas šiaurinėje miesto dalyje: Sportininkų g. rajone - iki Malūnininkų gatvės ir pietinėje miesto dalyje: iki Kauno gatvės. Šias naujas apmokestinamas teritorijas priskirti pigiausiai Mėlynajai zonai.

9. Įvertinus administravimo kaštus bei Klaipėdos prekybos, pramonės ir amatų rūmų pasiūlymus, nuo 2022 m. sausio 1 d. padidinti visų rūšių leidimų kainas.

10. Įtvirtinti nuostatą, jog vietinė rinkliava renkama siekiant sudaryti sąlygas, kad piko metu stovinčių automobilių kiekis neviršytų 85 proc. stovėjimo vietų užimtumo atskirose teritorijose. Rinkliavos rinkimą administruojanti įstaiga ne rečiau kaip kartą per metus teiktų siūlymus Klaipėdos miesto savivaldybės administracijai, viršijus nustatytą užimtumo procentą.

A. Petraitis sako, kad nori suformuluoti siūlymą, jog mėnesio abonementas galiotų 30 dienų nuo apmokėjimo dienos, o ne kalendorinį mėnesį.

A. Samuilovas paaiškina, kad buvo pasirinktas galiojimo sprendimas prie kalendorinio mėnesio, tačiau jei bus pasiūlytas kitas variantas - nuo apmokėjimo pradžios, sprendimą galima bus pakoreguoti.

Komiteto nariai pateikė klausimų, į kuriuos atsakė Savivaldybės administracijos direktorius G. Neniškis ir VŠĮ Klaipėdos keleivinis transportas l. e p. direktorius A. Samuilovas.

V. Dambrauskas domisi ar bus numatoma galimybė svarstyti, kad pakilus leidimų dydžiui, skiriamos lėšos keleiviniam transportui mažės. Mano, jog surinktos lėšos turėtų būti skirtos konkrečiam, pvz. infrastruktūros pagerinimui, todėl kol kas susilaikys dėl šio sprendimo projekto.

G. Neniškis mano jog bus derybos ir procentas bus kitoks. Sako, kad pritaria idėjai, jog reikia subalansuoti pajamas.

A. Velykienė pastebi, kad KKT tik gerina savo sąlygas, tačiau neįrengė nei vienos parkavimo aikštelės nei parkavimo vietų. Sako, kad nepritaria šiam sprendimo projektui.

J. Simonavičiūtė mano, jog reikia diskutuoti su žmonėmis bei įsigilinti į visumą. Jos manymu turi būti didinamas parkavimo vietų skaičius, o ne didinami tarifai todėl, kad trūksta parkavimo vietų. Sako, jog šis sprendimas yra geresnis, bet nėra naudingas žmonėms, o be to reikėtų atsižvelgti į esamą pandeminę situaciją, todėl nepritaria sprendimo projektui ir siūlo komiteto nariams balsuoti.

Balsavimu: už-2 ( A. Petraitis, E. Mantulova), prieš-2 (J. Simonavičiūtė, A. Velykienė), susilaiko-2 ( V. Dambrauskas, V. Senčila), sprendimo projektui nepritarta.

NUTARTA. Nepritarti sprendimo projektui.

4. SVARSTYTA. Fizinių ar juridinių asmenų, pageidaujančių prisidėti savo lėšomis prie Klaipėdos miesto savivaldybės daugiabučių gyvenamųjų namų kiemų infrastruktūros gerinimo, pasiūlymų teikimo, vertinimo, pripažinimo tinkamais įgyvendinti ir finansavimo tvarkos aprašo patvirtinimas.

Pranešėja I. Šakalienė sako, kad šiuo sprendimu siekiama patvirtinti vietinės fizinių ar juridinių asmenų, pageidaujančių prisidėti savo lėšomis prie Klaipėdos miesto savivaldybės daugiabučių gyvenamųjų namų kiemų infrastruktūros gerinimo, pasiūlymų teikimo, vertinimo, pripažinimo tinkamais įgyvendinti ir finansavimo tvarkos aprašą. Savivaldybėje tokia tvarka lyg šiol nėra patvirtinta. Šiuo metu daugiabučių namų kiemų infrastruktūra yra tvarkoma pagal patvirtintą strateginę programą iš Klaipėdos m. savivaldybės biudžeto. Esant finansavimui, į savivaldybės strateginės veiklos planą bus įtraukimai daugiausiai balų surinkę daugiabučių namų kiemai. Tvarkoje vadovaujantis numatytais kriterijais bus užtikrintas skaidrumas vertinant ir atrenkant pateiktas paraiškas. Teigia, kad patvirtinus šią tvarką, padidės galimybės atnaujinti daugiau daugiabučių namų kiemų infrastruktūrą, prisidėjus savo lėšomis gyventojai labiau tausos atnaujintų kiemų aplinką. Sako, kad iškilus poreikiui didinti tvarkomų kiemų apimtis, didesnė plėtra yra ribojama dėl savivaldybės biudžeto, todėl pristatydama naują tvarką paaiškina jos esmę ir atsako į komiteto nariams pateiktus klausimus.

I. Šakalienė informuoja, kad nori taisyti 2 sprendimo punktą ir išdėstyti taip: Įpareigoti Klaipėdos miesto savivaldybės administracijos direktorių patvirtinti tipinės daugiabučių namų kiemų infrastruktūros gerinimo projekto finansavimo sutarties formą per du mėnesius. Taip pat informuoja, kad Finansų ir ekonomikos komitetas pasiūlė pakoreguoti vertinimo koeficientą ir vietoje K1 lygus 0, įrašyti 1, t. y. nevertinti ar namas yra renovuotas ar ne.

J. Simonavičiūtė domisi kodėl buvo parengtas toks sprendimo projektas.

I. Šakalienė sako, jog šis sprendimo projektas buvo parengtas gyventojų ir savivaldybės administracijos iniciatyva.

A. Velykienė sako kad palaiko šį sprendimą ir tai, kad didesnis balas bus skiriamas renovuotiems namams.

J. Simonavičiūtė siūlo pritarti ir balsuoti už pateiktą sprendimo projektą.

Balsavimu: už-5 ( J. Simonavičiūtė, V. Senčila, E. Mantulova, A. Petraitis, A. Velykienė).

V. Dambrauskas balsavime nedalyvauja.

NUTARTA. Pritarti sprendimo projektui.

5. SVARSTYTA. Klaipėdos miesto savivaldybės seniūnaičių rinkimų tvarkos aprašo patvirtinimas.

Pranešėjas D. Petrolevičius sako, kad šio sprendimo projekto esmė ir tikslas patvirtinti Klaipėdos miesto savivaldybės seniūnaičių rinkimų tvarkos aprašą, reglamentuojantį Klaipėdos miesto seniūnaitijų seniūnaičių rinkimų organizavimą ir vykdymą. Klaipėdos miesto savivaldybės tarybos 2017 m. vasario 23 d. sprendimu Nr. T2-29 „Dėl Klaipėdos miesto savivaldybės seniūnaičių rinkimo ir atšaukimo tvarkos aprašo patvirtinimo“ buvo patvirtintas ir yra galiojantis Klaipėdos miesto savivaldybės seniūnaičių rinkimo ir atšaukimo tvarkos aprašas, tačiau nebeatitinka teisės aktų reikalavimų, pasikeitus Vietos savivaldos įstatymo nuostatoms. Savivaldybės tarybai priėmus sprendimą patvirtinti Klaipėdos miesto savivaldybės seniūnaičių rinkimų tvarkos aprašą, Klaipėdos miesto savivaldybės tarybos 2017 m. vasario 23 d. sprendimu Nr. T2-29 patvirtintas seniūnaičių rinkimų ir atšaukimo aprašas bus pripažintas negaliojančiu.

J. Simonavičiūtė siūlo pritarti sprendimo projektui bendru sutarimu.

NUTARTA. Pritarti sprendimo projektui (bendru sutarimu).

6. SVARSTYTA. Klaipėdos miesto savivaldybės tarybos 2017 m. liepos 27 d. sprendimo Nr. T2-179 „Dėl Klaipėdos miesto savivaldybės seniūnaičių sueigos ir išplėstinės seniūnaičių sueigos nuostatų patvirtinimo“ pakeitimas.

Pranešėjas D. Petrolevičius pažymi, jog įsigaliojus Lietuvos Respublikos vietos savivaldos įstatymo pakeitimams būtina pakeisti ir patikslinti kai kuriuos šiuo metu galiojančius Klaipėdos miesto savivaldybės seniūnaičių sueigos ir išplėstinės seniūnaičių sueigos nuostatų, patvirtintų Klaipėdos miesto savivaldybės tarybos 2017 m. liepos 27 d. sprendimu Nr. T2-179 „Dėl Klaipėdos miesto savivaldybės seniūnaičių sueigos ir išplėstinės seniūnaičių sueigos nuostatų patvirtinimo“ punktus.

J. Simonavičiūtė siūlo pritarti sprendimo projektui bendru sutarimu.

NUTARTA. Pritarti sprendimo projektui (bendru sutarimu).

Posėdis baigėsi: 17.00 val.

Posėdžio pirmininkė Judita Simonavičiūtė

Posėdžio sekretorė Aldutė Meniakina